

Ócsa Város Alpolgármestere

2364 Ócsa, Bajcsy Zs.u. 2.

Tel.: 29/380-960, Fax: 29/378-067, E-mail: polghiv@ocsanet.hu

|  |  |
| --- | --- |
| **Szám:** ………-……../2014.  **Előadó:** Szőlősi Zsolt | **Tárgy:** járdaépítési program IV. |

**ELŐTERJESZTÉS**

Lakossági járdaépítés támogatásáról

*Tisztelt Képviselő-testület!*

Ócsa Város Önkormányzata az eddigi három alkalomnak megfelelően ismételten lehetővé kívánja tenni a lakosság számára a járdaépítés támogatását.

**A támogatásra javasoltak köre**

Javaslom, hogy program keretében a 2015 januárjában történő elbírálás során azok az ingatlantulajdonosok kaphassanak támogatást, akik:

1. ingatlana előtt nincs járda vagy az műszakilag rossz állapotú és az ingatlan környezetében helyi viszonylatban jelentős gyalogosforgalom történik (pl. intézmények környezete),
2. másodsorban, akik ingatlana előtt a gyalogosforgalom nem jelentős, de nincs járda vagy annak műszaki állapota indokolttá teszi a felújítást.

Javaslom a támogatással érintett ingatlanok számát 30 darabban maximalizálni, melynek becsült összköltsége 2,5 millió forint.

A támogatás kiterjed:

* az építéshez szükséges mennyiségű sóder illetve cement biztosítására valamint helyszínre szállítására az önkormányzat által előre kalkulált fajlagos anyagszükséglet alapján,
* rossz műszaki állapotú járda bontása esetén a beton és aszfalt törmelék feldolgozóba történő elszállítására,
* a hulladékfeldolgozás költségeinek viselésére.

Amennyiben az ingatlantulajdonos beton járda helyett térkő burkolatú járdát kíván építeni, úgy az önkormányzat azzal az összeggel támogatja, amennyibe a sóder és cement költsége került volna. A támogatás kifizetése ez esetben az önkormányzat nevére kiállított számla ellenében, valamint az építési munka befejezését követően lehetséges – azaz a támogatott az anyagköltséget előfinanszírozza.

**A támogatás feltételei**

A pályázatok benyújtásának határideje: 2015. január 22.

A támogatás feltétele, hogy amennyiben az ingatlan utcafrontján az ereszcsatorna ki van vezetve a közterületre, az ingatlantulajdonos vállalja, hogy azt:

* vagy megszünteti,
* vagy a járdaszint alatt belevezeti az árokba,
* illetve ha nincs árok, akkor saját költségén létesít és az ereszcsatorna csak ez után kerülhet kivezetésre a közterületre.

További feltétel, hogy a rossz műszaki állapotú járda szintjét nem lehet megmagasítani a vízelvezetési problémára hivatkozva (azaz a korábbi magassági szintre kell újjáépíteni), kivéve, ha mindkét meglévő szomszédos járda szintje eleve magasabb és a magasítás csak az egy szintre hozást szolgálja.

**A lebonyolítás tervezett menetrendje**

Döntés a pályázati lehetőség meghirdetéséről 2014. november 10.

1. megjelenés a Kisbíró újságban és a városi honlapon 2014. december 5.

2. megjelenés a Kisbíró újságban 2015. január 9.

Pályázatok beadási határideje 2015. január 22.

Képviselő-testületi döntés a támogatottakról

és a közreműködő vállalkozókról 2015. január 28.

Szerződések/megállapodások megkötése 2015. február

A kivitelezés ideje 2015. április 1 – 2015. július 31.

**Határozati javaslat**

1. Ócsa Város Önkormányzat Képviselő-testülete meghirdeti a IV. lakossági járdaépítési támogatás programot.
2. A pályázatok beadási határideje: 2015.01.22.
3. A támogatással érintett ingatlanok száma maximum 30 darab.

Határidő: azonnal és folyamatos

Felelős: polgármester

Tisztelettel:

Horváth Tamás

Alpolgármester